Men Caduff for president
Charta da lectur or da la California

La situaziun politica actuala ma fa quitads. Ella fa vegnir tut sturn. Per exempel en ils Stadis Unids da l'America:
Clinton sa lascha litgar si da sia secretaria. Entant na stuess el be avair la controlla sur da sasez, mabain era sur d'in magari grond arsenal dad armas.
Per exempel en il Irac:
Saddam fa adina dapli goba. Ses figl è gia pront per surprender las mastrinas da la pussanza a Bagdad. La mancanza da scrupels ha el erta da ses bab.
Per exempel en Russia:
Jelzin dal nas cotschen ha surdà la batgetta a Putin dal nas lung. Quel fa propaganda electorala en la Tschetschenia cun armas. A la fin dals quints è quai l'emprima guerra giustifitgada!
Per exempel en Engalterra:
Tony Blair, u meglier ditg sia dunna, survegn in pop. In "premier" che vegn bab - vai anc!
Per exempel en Austria:
Schüssel sa dumonda pertge che l'Europa tira mesiras da bloccada cunter ses pajais. Entant ria Haider da schluppar e pregia a quels da sia pasta: "Vus essas stads ss-super, umens sco ch’i stat scrit en il cudesch gross da noss char trapassà." E Schüssel fa l'ureglia da martgadant: "Haider n'è bain betg in faschist."
Per exempel en Svizra:
Sche Blocher da in tof, alura vegn quai repartì il proxim di en mintga chasada. La partida da Blocher intuna anc quel di che lur patrun haja gì raschun da laschar ir quella aria chauda. Politichers da tschellas partidas sa dispitan, sche l'entira istorgia spizza u savura. E tgi tira entant ils fils politics en Svizra? A gea, la carugna Giuliano Bignasca!
In di hai jau discurri cun mia dunna davart questa situaziun. Ed jau sun stà ordvart surprais da sia resposta. Ella ha be ditg: "Sche Ti crais, sche fa meglier!" Gea, hai jau pensa, pertge vairamain betg? Jau candidesch sco president - Men Caduff for president of the world. Ed jau ma lasch cussegliar be da paucas persunas cumpetentas - da mia dunna e dad Ogi. E forsa era anc da Fujimori dal Peru. Quel sa numnadamain co ch'ins gudogna elecziuns.

Per finir in congual che sa rima simplamain: Pli gugent esser Svizzer ed avair Deiss, che dad esser in pesch en la Theiss.

Cun chars salids da Voss Men Caduff